9 класс

«Туган нигез» текстында микротемалар:

1. Каракош авылы турында бабайдан ишетү
2. Бабай авылын сагына, Клара ваемсыз
3. Бабай оныгының туган авылына кайтуын тели
4. Клараның авылга кайтасы килә башлый
5. Клара Каракошка китте

Туган җир, син кешеләргә тормыш ачкычын бирүче, дәрт-көч өстәүче илһам чишмәсе. Йөрәктә сакланган иң кадерле хатирәләр синең белән бәйле. Сабый бала бу дөньяга туып, беренче адымнарын ясау белән күңелендә шул хатирәләрне җыя башлый. Аларның иң матурлары, кадерлеләре синең белән бәйле, Туган җир. Шуңадыр да кеше соңгы минутларына кадәр күренми торган җепселләр белән сиңа бәйле булып кала.

Туган җир, туган туфрак, туган нигез һәркемне дулкынландыра торган изге сүзләр. Аларга багышланган шигырь-хикәяләрне укыганда, җыр-моңнарны тыңлаганда күңел тула, хатирәләр яңара, сагыш баса.

Әмирхан Еникинең “Туган туфрак” хикәясендә кеше һәм туган нигез бәйләнеше үзәктә тора. Әсәрнең төп герое Клара (шәһәр кызы), бабасы аркылы гына Каракош авылы турында тыңлап үскән яшьҗилкенчәк, Туган туфрак — үткән белән бүгенгене тоташтыручы төп кешегә әверелә. Бабасының васыятен үтәп, Клара дөрес эшләде, минемчә. Чөнки тамырларын, ата-бабасын белмәгән, туган нигезне санламаган нәселнең киләчәге юк. Дәвамчылык, гореф-гадәтләрне белү, динле булу ныклы гаилә нигезедер ул.

Туган туфрак, буыннар бәйләнешен үзәккә алган Марсель Галиевнең “Нигез” повесте дә югарыдагы темага аваздаш. Ике әсәрдә дә авылларның бетүе, нигезләрнең җимерелүе турында сүз бара. Авылларның юкка чыгуы - ул бер фаҗига, котылгысыз глобальләшү күренеше. Кеше күңелендәге кичерешләр, изге төшенчәләр юкка чыкмасын иде. Клара кебек нечкә күңелле, олыларны ихтирам итүче яшьләр тәрбияләнсеннәр иде. Ә бу олылардан тора...

Минем әбием дә җыр-әкият сөюче, 7 класс кына укыдым дисә дә, шактый белемле (бүгенге көнгә кадәр гәзит-журналларны күпләп укучы), табигать яратучы, тормышка шөкер итеп яшәүче 86 яшьлек шәхес. Ул безгә, оныкларына, балачагының хатирәләрен җиткерә, авыл тарихын искә төшерә, күршедә яшәп, бүгенге көндә исән булмаган, ләкин яхшы эшләр кыйлган кешеләр турында сөйли. Мин авылда әтием үскән нигездә яшим һәм шул ул бәхет.